**MOLITVA VJERNIKA**

**20. lipnja 2021. – 12. NKG B**

**Završavajući još jednu nastavnu godinu, upućujemo ti, Gospodine, izvore svakoga dara i znanja, zaufane molitve kao zahvalu za sva primljena dobročinstva:**

1. Za papu Franju, biskupa Božu, svećenike, redovnike i redovnice, da s tvojom pomoći provedu povjereni im narod kroz sve oluje svijeta, molimo Te:
2. Gospodine, rekao si da je žetve mnogo, a radnika malo. Obdari nas svećenicima, profesorima i odgojiteljima, otvorena a ne skučena duha, koji će s poštovanjem prema znanstvenim i vječnim istinama, iste ponizno posluživati mladima, molimo Te:
3. Vodi nas, Gospodine, na izvore pravoga znanja i daj nam Duha mudrosti za razlučivanje ispravnog od neispravnog življenja, molimo Te:
4. Obnavljaj nam Gospodine duh pameti da zahvalni na primljenom znanju stečeno znamo koristiti na dobro nâs i naših bližnjih, molimo Te:
5. Gospodine Isuse, pomozi svima nama ovdje okupljenima oko tvog euharistijskog stola, da poput zrna gorušičina rastemo u vjeri i donosimo obilat rod, molimo Te:
6. Gospodine, preko svetog Pavla poručio si nam da nam valja hodati u vjeri, a ne u gledanju. Pomozi našoj progonjenoj braći i sestrama da ustraju u tom vjerskom hodu, a ti im budi hrid zaštite i tvrđava spasenja, molimo Te:
7. Za sve bolesne, umiruće i one koji su prekoračili prag ovozemaljskog života: utješi ih blaženstvom svoga lica i okrijepi radošću svoje vječnosti, molimo Te:

**Svemogući Bože, ti si neiscrpno vrelo svake spoznaje. Budi nam trajna okrepa svakim svojim novim darom, na hvalu i slavu svojega imena, koji živiš i kraljuješ u vijeke vjekova. Amen.**